钦定古今图书集成/明伦汇编/氏族典/第056卷 > 徐度
## 钦定古今图书集成/明伦汇编/氏族典/第056卷 > 徐度

按《陈书徐度传》，“度字孝节，安陆人也。世居京师，倜傥
不拘小节，嗜酒好博，恒使童仆屠酤为事。梁始兴内
史萧介之郡，度从之，将领士卒，以骁勇闻。高祖征交
趾，度乃委质。侯景乱，度每战有功。梁元帝授宁朔将
军、合州刺史，加通直散骑常侍，封广德县侯，迁散骑
常侍。高祖镇朱方，除信武将军、兰陵太守。绍泰元年”，
高祖东讨杜龛，奉敬帝幸京口，以度领宿卫，并知留
府事。以功除信威将军、郢州刺史，兼领吴兴太守。寻
迁镇右将军、领军将军、徐州缘江诸军事、镇北将军、
南徐州刺史。世祖嗣位，迁侍中、中抚军将军、开府仪
同三司，进爵为公。未拜，出为使持节、散骑常侍、镇东
将军、吴郡太守。天嘉元年，以平王琳功，改封湘东郡
公，秩满，为侍中、中军将军，出为使持节、都督会稽东
阳临海永嘉新安新宁信安晋安建安九郡诸军事、
镇东将军、会稽太守。未行而太尉侯瑱薨于湘州，乃
以度代瑱为都督湘沅武巴郢桂六州诸军事、镇南
将军、湘州刺史。秩满，为侍中、中军大将军。世祖崩，度
预顾命。废帝即位，进位司空。华晈据湘州反，乃加度、
使持节、车骑将军，以袭湘州。光大二年薨，赠太尉，谥
忠肃。子敬成嗣。